钦定古今图书集成/方舆汇编/职方典/第1404卷 > 《桂州訾家洲亭记》唐·柳宗元
## 钦定古今图书集成/方舆汇编/职方典/第1404卷 > 《桂州訾家洲亭记》唐·柳宗元

大凡以观游名于代者，不过视于一方；其或傍达左
右，则以为特异。至若不骛远，不陵危，环山洄江，四出
如一，夸奇竞秀，咸不相让，遍行天下者，唯是得之。桂
州多灵山，发地峭坚，林立四野。署之左曰“漓水”，水之
中曰“訾氏之洲。”凡峤南之山川，达于海上，于是毕出，
而古今莫能知。元和十二年，御史中丞裴公，来莅兹
邦，都督二十七州诸军州事。盗遁奸革，德惠敷施，期
年政成。而当天子平淮夷，定河朔，告于诸侯。公既施
庆于下，乃合僚吏，登兹以嬉，观望悠长，悼前之遗。于
是厚货居甿，移于闲壤，伐恶木，刜奥草，前指后画，心
舒目行。忽然若飘浮上腾，以临云气。万山西向，重江
东隘，联岚含辉，旋视具宜，常所未睹。倏然互见，以为
飞舞奔走，与游者偕来。乃经工庀材，考极相方。南为
燕亭，延宇垂阿，步檐更衣，周若一舍。北有崇轩，以临
千里。左浮飞阁，右列闲馆，比舟为梁，与波升降，苞漓
山含龙宫，昔之所大，蓄在亭内。日出扶桑，云飞苍梧，
海雾岛雾，来助游物。其隙则抗月槛于回谿，出风榭
于篁中，昼极其美，又益以夜。列星下布，颢气回合，邃
然万变，若与安期、羡门接于物外。则凡名观游于天
下者，有不屈伏退让以推高是亭者乎？既成以燕，欢
极而贺。咸曰：“昔之遗胜概者，必于深山穷谷，人罕能
至，而好事者后得以为己功。未有直治城，挟阛阓，车
舆步骑，朝过夕视，讫千百年，莫或异顾。一旦得之，遂
出于”他邦，虽博物辩口，莫能举其上者。然则人之心
目，其果有辽绝特殊而不可至者耶？盖非桂山之灵，
不足以瓌观；非是洲之旷，不足以极视；非公之鉴，不
能以独得。噫！造物者之设是久矣，而尽之于今，余其
可以无藉乎？